**Sammenhæng**

**Det sker i de lokale Handicapforeninger/Handicaporganisationer:**

I disse lokale organisationer, er det arbejde og de arrangementer der foregår, målrettet omkring det handicap den lokale forening repræsenterer. Det vil sige, at Lungeforeningen ved noget om lunger, Lev ved noget om Udviklingshandicap, Dansk Blindesamfund ved noget om blinde og svagtseende osv. osv.

De Lokale foreninger afholder arrangementer og ved hvad der rører sig, lokalt og på landsplan på deres område. De ved, hvilke problemer netop deres forening støder ind i. De har gennem lokalbestyrelsen kontakt med deres landsdækkende hovedorganisation. Der er mange forskellige Handicap/patientforeninger i hver kommune.

**Det sker i den lokale DH- afdeling:**

DH står for Danske Handicaporganisationer. DH er en sammenslutning af 36 Handicapforeninger. Det er forskelligt fra Kommune til Kommune, hvor mange patientforeninger der er repræsenteret i den lokale DH-afdeling. I Horsens er der for tiden 13 patientforeninger.

Her mødes man på tværs af de forskellige patientforeninger. Her deler man erfaringer og fortæller om de udfordringer man møder. I DH tager man ikke enkeltsager, men finder ud af hvilke problematikker man vil bringe videre til enten DH Centralt, eller til Handicaprådet. I DH er de arrangementer der holdes, så vidt mulig af interesse for de aktive lokalforeninger der er i DH (foredrag og kurser), og vi prøver på at påvirke politisk. DH arbejder både lokalt og centralt for at forbedre forholdende for alle handicappede ved at gøre opmærksom på de problematikker der er på handicapområdet. Det er i DH der vælges mennesker til at sidde både i landsdækkende og lokale råd, nævn og bestyrelser (som f.eks. Handicaprådet). Det sker omkring kommunalvalget hvert fjerde år. Der findes en DH- afdeling i hver kommune.

**Det sker i Handicaprådet:**

Handicaprådet er et lovpligtigt råd. Handicaprådets medlemmer vælges her i Horsens i DH’s bestyrelse. Handicaprådet rådgiver, gennem dialog med kommunen i alle handicappolitiske sager. Handicaprådet bringer sager videre fra DH og forholder sig og giver input til de emner kommunen byder ind med.